ทริสฯ จัดอันดับเครดิตหุ้นกู้ BJC ที่ระดับ “A+/Stable”
ทริสฯ จัดอันดับเครดิตหุ้นกู้ BJC ไม่เกิน 3 หมื่นลบ.ที่ระดับ "A+/Stable"
25 พ.ย. 2559

ทริสเรทติ้งจัดอันดับเครดิตหุ้นกู้ไม่ด้อยสิทธิ ไม่มีหลักประกันในวงเงินไม่เกิน 20,000 ล้านบาท และหุ้นกู้สำรองเพื่อการเสนอขายเพิ่มเติม (Greenshoe) ในวงเงินไม่เกิน 10,000 ล้านบาทของ บริษัท เบอร์ลี่ ยุคเกอร์ จำกัด (มหาชน) หรือ BJC ที่ระดับ “A+” พร้อมทั้งคงอันดับเครดิตองค์กรและหุ้นกู้ไม่ด้อยสิทธิ ไม่มีหลักประกันชุดปัจจุบันของบริษัทที่ระดับ “A+” โดยแนวโน้มยังคง “Stable” หรือ “คงที่”
ทั้งนี้ บริษัทจะนำเงินที่ได้จากการออกหุ้นกู้ชุดใหม่ไปชำระหนี้เงินกู้ยืมหรือใช้เป็นเงินลงทุนหรือใช้เป็นเงินทุนหมุนเวียน ทั้งนี้ อันดับเครดิตสะท้อนถึงสถานะการแข่งขันที่แข็งแกร่งในธุรกิจหลักของบริษัท ตลอดจนธุรกิจและแหล่งรายได้ที่มีความหลากหลาย การมีตลาดที่ครอบคลุมกว้างขวาง และผลิตภัณฑ์ที่มีตราสินค้าที่มีชื่อเสียง การพิจารณาอันดับเครดิตยังคำนึงถึงการที่บริษัทซื้อหุ้นในสัดส่วน 97.9% ของหุ้นทั้งหมดของ บริษัท บิ๊กซี ซูเปอร์เซ็นเตอร์ จำกัด (มหาชน) หรือบิ๊กซี ตลอดจนประโยชน์ที่จะได้จากการผสานพลังทางธุรกิจระหว่างธุรกิจที่มีอยู่เดิมของบริษัทกับร้านค้าปลีกของบิ๊กซีอีกด้วย อย่างไรก็ตาม ความแข็งแกร่งดังกล่าวมีข้อจำกัดบางส่วนจากภาวะการแข่งขันที่รุนแรง รวมถึงเศรษฐกิจที่ซบเซาซึ่งส่งผลต่อการใช้จ่ายของผู้บริโภค และภาระหนี้ที่เพิ่มสูงขึ้นของบริษัทจากการก่อหนี้เพื่อขยายกิจการ
 แนวโน้มอันดับเครดิต “Stable” หรือ “คงที่” สะท้อนถึงความคาดหมายของทริสเรทติ้งว่าบริษัทจะสามารถคงความแข็งแกร่งในการแข่งขันในสายธุรกิจหลักของบริษัทเอาไว้ได้ นอกจากนี้ ทริสเรทติ้งยังคาดหวังว่าการรวมกิจการกับบิ๊กซีจะเป็นไปอย่างราบรื่นโดยปราศจากการเพิ่มขึ้นของต้นทุนหรือมีค่าใช้จ่ายฝ่ายทุนที่สูงกว่าที่คาดไว้ อีกทั้งยังคาดหวังให้บริษัทปรับเพิ่มสถานะทางการเงินให้แข็งแกร่งขึ้นโดยเร็ว
ความเสี่ยงจากการถูกปรับลดอันดับเครดิตของบริษัทจะเกิดจากการลดลงของภาระหนี้สินที่ช้ากว่าคาด หรือหากผลการดำเนินงานของบริษัทอ่อนแอลงกว่าที่คาดไว้อย่างมีนัยสำคัญซึ่งจะส่งผลต่อโครงสร้างเงินทุนและความสามารถในการชำระหนี้ที่อ่อนแอลงเป็นระยะเวลานาน ในขณะที่โอกาสปรับขึ้นของอันดับเครดิตในช่วงระยะเวลาปานกลางอาจมีข้อจำกัดเมื่อพิจารณาถึงภาระหนี้ก้อนใหญ่ที่มีอยู่ อย่างไรก็ตาม อันดับเครดิตอาจะถูกปรับเพิ่มขึ้นได้หากการรวมกิจการครั้งนี้ก่อให้เกิดการผสานพลังทางธุรกิจที่เกิดผลดีอย่างมีนัยสำคัญต่อบริษัท
 BJC ดำเนินธุรกิจผลิตและจัดจำหน่ายสินค้าประเภทบรรจุภัณฑ์ สินค้าและบริการด้านอุปโภคบริโภค ตลอดจนยารักษาโรคและอุปกรณ์ทางการแพทย์ รวมถึงสินค้าทางด้านเทคนิค  ในปี 2559 บริษัทขยายเข้าสู่ธุรกิจค้าปลีกสมัยใหม่ขนาดใหญ่ โดยซื้อกิจการบิ๊กซี ผู้นำด้านธุรกิจห้างค้าปลีกสมัยใหม่ในประเทศไทย บริษัทได้รวมผลการดำเนินงานของบิ๊กซีในงบการเงินรวมของบริษัทตั้งแต่ปลายเดือนมีนาคม 2559 โดยจัดให้บิ๊กซีเป็นสายธุรกิจค้าปลีกสมัยใหม่ของบริษัท ณ เดือนสิงหาคม2559  บริษัทเบอร์ลี่ ยุคเกอร์ มีผู้ถือหุ้นใหญ่ คือ บริษัท ทีซีซี คอร์ปอเรชั่น จำกัด ซึ่งเป็นกลุ่มธุรกิจขนาดใหญ่ของไทยที่ประกอบธุรกิจในอุตสาหกรรมหลากหลายประเภท โดยมีสัดส่วนการถือหุ้น 74.4% ของหุ้นทั้งหมดของบริษัท
สำหรับช่วง 9 เดือนแรกของปี 2559  บริษัทมีรายได้จากการขายและรายได้ค่าเช่ารวม 94,064 ล้านบาท โดยสายธุรกิจค้าปลีกสมัยใหม่ซึ่งทำรายได้จากการขายและค่าเช่า เป็นธุรกิจที่สร้างรายได้หลักคิดเป็น 66% ของรายได้รวมของบริษัท อีก 15% มาจากรายได้จากกลุ่มธุรกิจด้านบรรจุภัณฑ์สินค้า และ 13% เป็นรายได้จากกลุ่มธุรกิจด้านอุปโภคบริโภค
สถานะทางธุรกิจที่แข็งแกร่งของบริษัทได้รับแรงเสริมจากความหลากหลายของธุรกิจ แหล่งรายได้ และตลาดรองรับสินค้าที่ครอบคลุม สินค้าและบริการของบริษัทเข้าถึงผู้บริโภคในหลายประเทศแถบเอเชียตะวันออกเฉียงใต้ ผลิตภัณฑ์ในสายธุรกิจหลักของบริษัทมีสถานะทางการแข่งขันที่แข็งแกร่งซึ่งเป็นปัจจัยเสริมสร้างความเข้มแข็งที่สำคัญให้แก่บริษัท บริษัทเป็นหนึ่งในผู้ผลิตชั้นนำภายในประเทศในกลุ่มธุรกิจบรรจุภัณฑ์ (ขวดแก้วและกระป๋องอะลูมิเนียม) และธุรกิจสินค้าอุปโภค (กระดาษทิชชู ขนมขบเคี้ยว และผลิตภัณฑ์ของใช้ส่วนตัว) นอกจากนี้ ความแข็งแกร่งในกลุ่มสินค้าและบริการด้านอุปโภคบริโภคของบริษัทยังได้รับแรงหนุนจากตราสินค้าชั้นนำต่าง ๆ ด้วย เช่น เซลล็อกซ์ ซิลค์ เทสโต โดโซะ และนกแก้ว         
ในปี 2559 บริษัทซื้อหุ้นในสัดส่วน 97.9% ของหุ้นทั้งหมดของบิ๊กซี ซึ่งเป็นไปตามกลยุทธ์ของบริษัทที่วางไว้โดยมุ่งหวังจะเป็นผู้นำธุรกิจการค้าในระดับภูมิภาคที่ครอบคลุมทั้งในด้านค้าปลีกและค้าส่ง การลงทุนนี้มีมูลค่าทั้งสิ้นเกือบ 210,000 ล้านบาท โดยในช่วงแรกบริษัทใช้เงินกู้ระยะสั้นเป็นเงินทุนในการเข้าซื้อกิจการ บริษัทได้ปรับโครงสร้างเงินทุนโดยเพิ่มทุนออกหุ้นสามัญใหม่ ส่งผลให้ฐานทุนของบริษัทมีขนาดใหญ่ขึ้นประมาณ 83,600 ล้านบาท การเพิ่มทุนครั้งนี้ช่วยลดยอดเงินกู้รวมที่เกิดจากการซื้อกิจการบิ๊กซีตลอดจนช่วยลดภาระดอกเบี้ยด้วย ขณะเดียวกัน บริษัทได้กู้เงินระยะยาวจากธนาคารรวมถึงออกหุ้นกู้ใหม่รวมจำนวนประมาณ 121,000 ล้านบาทเพื่อชำระคืนหนี้เงินกู้ระยะสั้นอีกด้วย
ปัจจุบันบิ๊กซีบริหารร้านค้าปลีกสมัยใหม่ขนาดใหญ่ (Hypermarket) จำนวน 128 แห่งและร้านค้าปลีกขนาดเล็กอีกจำนวนมาก สถานะทางการแข่งขันของบิ๊กซีมีความแข็งแกร่งโดยเป็นหนึ่งในผู้ประกอบธุรกิจร้านค้าปลีกสมัยใหม่ขนาดใหญ่จำนวน 2 รายหลักในประเทศไทย บิ๊กซีมีรายได้ประมาณ 129,000 ล้านบาทในปี 2558 และเกือบ 90,000 ล้านบาทสำหรับช่วง 9 เดือนแรกของปี 2559 โดยเป็นรายได้จากการขาย 92% และจากรายได้จากค่าเช่าและบริการอีก 8%  บิ๊กซีมีกำไรก่อนดอกเบี้ยจ่าย ภาษี ค่าเสื่อมราคา และค่าตัดจำหน่ายเกือบ 13,000 ล้านบาทในปี 2558 และประมาณ 9,700 ล้านบาทสำหรับช่วง 9 เดือนแรกของปี 2559  ทริสเรทติ้งคาดว่าธุรกิจค้าปลีกของบิ๊กซีจะช่วยสร้างความแข็งแกร่งทางธุรกิจและเสริมสร้างสถานะทางการแข่งขันให้แก่บริษัทยิ่งขึ้น โดยก่อให้เกิดประโยชน์แก่บริษัทในด้านการประหยัดต่อขนาดและการบริหารต้นทุนที่มีประสิทธิภาพ เช่น จากการรวมจัดซื้อ การบริหารเงินสด ระบบกระจายสินค้า เป็นต้น
อัตรากำไรจากการดำเนินงาน (กำไรจากการดำเนินงานก่อนค่าเสื่อมราคาและค่าตัดจำหน่ายต่อรายได้จากการขาย) อยู่ที่ 11.2% ในปี 2558 และ 9.8%ในช่วง 9 เดือนแรกของปี 2559  ซึ่งโดยลักษณะทั่วไปของการทำธุรกิจค้าปลีกของบิ๊กซีจะมีอัตรากำไรต่ำกว่าธุรกิจที่มีอยู่เดิมของบริษัท เงินทุนจากการดำเนินงานของบริษัทอยู่ที่ 5,334 ล้านบาทในปี 2558 และ 7,770 ล้านบาทสำหรับช่วง 9 เดือนแรกของปี 2559  เงินกู้รวมของบริษัทเพิ่มสูงขึ้นมาอยู่ที่ระดับเกือบ 240,000 ล้านบาทในช่วงกลางปี 2559 หลังจากบริษัทซื้อหุ้นในสัดส่วน 97.9% ของหุ้นทั้งหมดของบิ๊กซี อย่างไรก็ตาม บริษัทได้ชำระคืนหนี้ 83,600 ล้านบาท หลังได้รับเงินสดจากการเพิ่มทุน เป็นผลทำให้โครงสร้างเงินทุนของบริษัทปรับดีขึ้นโดยวัดจากอัตราส่วนเงินกู้รวมต่อโครงสร้างเงินทุนที่ระดับ 58.5% ณ สิ้นเดือนกันยายน 2559 เปรียบเทียบกับระดับ 90% ณ สิ้นเดือนมิถุนายน 2559
ทริสเรทติ้งคาดว่ารายได้รวมของบริษัทในช่วง 3 ปีข้างหน้าจะเติบโตในระดับปานกลาง โดยมีแรงขับเคลื่อนจากธุรกิจด้านบรรจุภัณฑ์และการผสานพลังทางธุรกิจของกลุ่มโดยรวม อัตรากำไรจากการดำเนินงานจะค่อย ๆ ปรับตัวดีขึ้นโดยได้รับประโยชน์จากการประหยัดต้นทุนและการใช้สินทรัพย์อย่างมีประสิทธิภาพมากขึ้น ทริสเรทติ้งคาดว่าในช่วงปี 2559-2561 บริษัทจะมีค่าใช้จ่ายฝ่ายทุนโดยรวมประมาณ 30,000 ล้านบาท เพื่อใช้เป็นเงินลงทุนในการขยายสาขาร้านค้าปลีกและเพิ่มกำลังการผลิตในธุรกิจด้านบรรจุภัณฑ์และธุรกิจสินค้าและบริการด้านอุปโภคบริโภค ทริสเรทติ้งคาดหวังว่าบริษัทจะไม่มีการลงทุนขนาดใหญ่หรือซื้อกิจการขนาดใหญ่ใดใด ในช่วง 3 ปีข้างหน้า นอกจากนี้ ยังคาดว่าอัตราส่วนหนี้สินสุทธิรวมต่อกำไรก่อนดอกเบี้ยจ่าย ภาษี ค่าเสื่อมราคา และค่าตัดจำหน่ายจะอยู่ที่ระดับประมาณ 7 เท่าในปี 2559 และลดลงมาอยู่ต่ำกว่า 4 เท่าในช่วงระยะปานกลาง
 เมื่อพิจารณาโครงสร้างงบดุลในปัจจุบันของบริษัทและบริษัทย่อยแล้วหนี้สินของบริษัทจะอยู่ในสถานะด้อยสิทธิทางโครงสร้าง (Structural Subordination) เมื่อเปรียบเทียบกับหนี้สินของบิ๊กซี อย่างไรก็ตาม มติที่ประชุมกรรมการของบริษัทเมื่อเดือนกรกฎาคม 2559 ที่ผ่านมาเห็นชอบให้บริษัทสามารถเป็นผู้กู้ยืมเงินจากเจ้าหนี้สถาบันการเงินแทนบริษัทย่อยได้ ภายใต้แผนดังกล่าว เงินกู้ยืมจากภายนอกบางส่วนของบิ๊กซีจะค่อย ๆ เปลี่ยนเป็นเงินกู้จากบริษัท การเปลี่ยนแปลงในครั้งนี้จะลดผลกระทบจากการด้อยสิทธิทางโครงสร้างในหุ้นกู้ของบริษัทลง ดังนั้น เมื่อพิจารณาจากผลของนโยบายดังกล่าวแล้ว อันดับเครดิตของหุ้นกู้ของบริษัทจะอยู่ในระดับเดียวกับอันดับเครดิตองค์กรของบริษัท
 
   